b'\n_START_ARTICLE_\nHMS Affleck\n_START_SECTION_\nPalvelus\n_START_PARAGRAPH_\nHMS Affleck oli 1. saattajaryhm\xc3\xa4n johtoaluksena ja palveli Pohjois-Atlantilla, Normandian maihinnousussa sek\xc3\xa4 Englannin kanaalissa. Pohjois-Atlantilla HMS Affleck upotti 25. helmikuuta HMS Goren ja HMS Gouldin kanssa sukellusvene U-91:n, joka pakotettiin pintaan syvyyspommein ja upotettiin tykkitulella (49\xc2\xb045\xe2\x80\xb2N, 26\xc2\xb020\xe2\x80\xb2W ). Sama osasto vahvennettuna HMS Garliesilla havaitsivat 29. helmikuuta Azorien koillispuolella sukellusvene U-358:n. Osasto seurasi sukellusvenett\xc3\xa4 29 tunnin aikana yli sata mailia, jonka j\xc3\xa4lkeen Garlies ja Gore palasivat Gibraltarille. Affleck ja Gould jatkoivat seuraamista viel\xc3\xa4 yhdeks\xc3\xa4n tuntia, jolloin sukellusveneen laukaisema akustinen torpedo upotti Gouldin. Sukellusvene nousi pintaan, jolloin Affleck upotti sen tykkitulella ja syvyyspommein (45\xc2\xb046\xe2\x80\xb2N, 23\xc2\xb016\xe2\x80\xb2W ). Sukellusveneen takaa-ajo oli pisin toisessa maailmansodassa._NEWLINE_Alus upotti 16. maaliskuuta Gibraltarinsalmessa syvyyspommein sukellusvene U-392:n (35\xc2\xb055\xe2\x80\xb2N, 05\xc2\xb041\xe2\x80\xb2W ) HMS Vanocin ja kolmen Yhdysvaltain laivaston ilmavoimien VP-63-laivueen Catalina-lentoveneen kanssa. Alus pelasti 27. huhtikuuta 1944 HMS Bentleyn kanssa 54 miehist\xc3\xb6nj\xc3\xa4sent\xc3\xa4 panamalaisesta rahtialuksesta Colinista, jonka Saksan laivaston sukellusvene U-859 oli edellisen\xc3\xa4 p\xc3\xa4iv\xc3\xa4n\xc3\xa4  torpedoinut Pohjois-Atlantilla (54\xc2\xb016\xe2\x80\xb2N, 31\xc2\xb058\xe2\x80\xb2W )._NEWLINE_Saksan laivaston sukellusvene U-486 laukaisi 26. joulukuuta Cherbourgin edustalla kolme akustista torpedoa (GNAT) 1. saattajaryhm\xc3\xa4n aluksia kohti. Sukellusveneen miehist\xc3\xb6 havaitsi kolme r\xc3\xa4j\xc3\xa4hdyst\xc3\xa4, mutta ainoastaan HMS Affleckiin ja HMS Calpeen osui torpedo. Affleck hinattiin satamaan, jossa se todettiin korjauskelvottomaksi. Alus poistettiin laivastoluettelosta hein\xc3\xa4kuuhun 1945 menness\xc3\xa4 ja se palautettiin Yhdysvaltain laivastolle Britteinsaarilla._NEWLINE_Alus myytiin 24. tammikuuta 1947 ja se palveli Portugalin kauppalaivastossa proomuna Nostra Senora de la Luz, kunnes se romutettiin 1970.'